Сөйлеу – адамдар арасындағы қарым-қатынас құралы және адамның ойлау формасы. Балабақшадағы оқу бағдарламасы ауызша сөйлеудің барлық компоненттерін дамытуды қарастырады: сөздік, грамматикалық құрылым, дыбыстық айтылу. Сөйлеудің қалыпты дамуы үшін ми бұлшық етінің белгілі бір жетілу кезеңіне жетіп, сезім мүшелері (талдаушылар) – есту, көру, иіс сезу, сипап сезу – жеткілікті дәрежеде дамыған болуы шарт. Сөйлеуді дамыту үшін баланың психофизикалық денсаулығы — оның жоғары жүйке қызметінің жағдайы, жоғары психикалық процестері (зейін, есте сақтау, қиял, ойлау), сондай-ақ оның физикалық (соматикалық) жағдайы үлкен мәнге ие.

Балалардың тіл дамуында дыбыстауы, сөздік қоры, сөйлем құрай алу қабілеттерін дамыту үшін отбасы жағдайында ата-ана баламен келесідей ойындарды ойнау арқылы жүзеге асыра алады.

***Егер сіздің балаңыз дыбыстармен бұрыннан таныс болса, оны келесі ойындарды ойнауға шақыруға болады:***

**«Дыбысты тыңда»**

Ересек адам бірнеше дыбыстарды айтады (буындар, сөздер); ал көзі жұмылған бала берілген дыбысты естіген сәтте, қолдарын шапалақтайды (А,с,қ,а,р,б,а - А).

**«Мұқият тыңдаушы»**

Ата-ана белгілі бір дыбысқа қатысты сөздерді айтады, ал балалар олардың әрқайсысында берілген дыбыстың орнын анықтайды (сөздің басында, ортасында немесе соңында – Раушан-басында, арба-ортасында, қар-соңында).

**«Қажетті сөз»**

Ересек адамның нұсқауы бойынша балалар берілген бір дыбысқа сөздерді айтады, сөздің басында, ортасында және соңында (Мысалы: **П** – парта, апа, қап).

**«Өткір көздер»**

Балаларға қоршаған ортадан атауларында берілген дыбыс бар заттарды тауып, оның сөздегі орнын анықтау тапсырылады (Мысалы: О-орындық, қорап).

**«Дыбысқа дыбыс, буынға буын қос»**

Ересек адам дыбыс қатарын айтады, ал балалар буындарды және олардан жасалған сөздерді айтады, мысалы: [м][а] - ма; [а][р][а] -ара.

**«Керісінше айт»**

Ересек адам қатарынан екі-үш дыбысты айтады, ал балалар сол дыбыстарды керісінше айтып шығуы керек (Қ, Т, П – П, Т, Қ).

***Сөздік қорын байыту мақсатында ойналатын ойындар.***

**«Бір сөз, бір қадам»**

Балаға бір тақырып бойынша сөздер айту ұсынылады, әр айтылған сөзден кейін бала қадам жасап белгілі межеге жетеді (Мысалы: көліктер- машина-қадам жасалады, автобус- қадам жасмалады,т.с.с )

**«Кім көп біледі?»**

Бала мен ата-ана белгілі бір тақырыпта сөздерді айьып жарысады, кім көбірек сөз

айтса сол жеңімпаз болады (үй жануарлар: бала- түйе, ата-ана –сиыр, т.с.с).

**«Төртінші артық»**

Ата-ана төрт сөз айтады, оның үшеуі бір топқа жатса, біреуі жатпайтын болуы керек (пияз, картоп, алма, қияр, артық алма, өйткені басқасы көкөністер, ал алма жеміс) т.с.с

**«Аз-көп»**

Ата-анамен бала кезектесіп тақырып бойынша сөздерді жекеден көпше түрге түрлендіруі керек (алма-алмалар, банан-банандар және т.с.с).

Сөйлем құрау қабілеттерін дамытуға арналған ойындар:

**«Ретімен қой»**

Ата-ана балаға сөздер тізбегін ұсынады, бала сөздерді мағынасына қарай ретімен қойып сөйлем құрайды (Барды, мектепке, балалар – Балалар мектепке барды).

**«Дұрыс сөзді тап»**

Ересектер құралған сөйлемдегі түсіп қалған сөздің орнына бала сөздер қатарынан қажеттісін тауып сөйлемді құрайды (Айша .......... теріп алды – әсем гүлдерді, қоянды, кеселерді).

**«Тыңда, ойды аяқта»**

Ересек бастаған сөйлемді бала дұрыс аяқтауы керек (Көктемде құстар ........ұшып келді. Қыста балалар..... қардан аққала жасады т.с.с).

**«Жазушы қатесін тап»**


Ересектер құраған сөйлемді тыңдап, балалар қатесін тауып, дұрыс нұсқасын айтулары керек (Күз келіп ағаштар да бүршік жарды – жапырақтар сарғайды т.с.с).

**«Арманшылдар»**

Ересектер балаларға сөйлемнің басын бастап береді балалар оны аяқтауы керек (Егерде мен ұшқыш болсам, онда........ мен Марсқа ұшар едім. Егерде мен сиқыршы болсам, онда мен көп конфет сиқырлар едім).







***Ұсыныс***

***Тақырыбы: «Дыбыс, сөз, сөйлемдер»***

**Дайындаған: психолог Бисенова Г.С**